Huisrower swaar tronkstraf opgelêArgieffoto Die 32-jarige Joseph Dimpho Mohapi is verlede Donderdag ná ’n hofsaak wat twee weke lank geduur het in die Bloemfonteinse landdroshof tot 40 jaar tronkstraf gevonnis. Dit volg nadat hy skuldig gepleit het op ses aanklagte van huisroof. Ao. Sias Smit, verbonde aan die DNS-taakspan by Mangaung, het Mohapi met behulp van ŉ DNS-monster in die Grootvlei-gevangenis in Bloemfontein opgespoor, waar hy verhoorafwagtend was. Met behulp van dié DNS-monster is Mohapi verbind met ses huis- en winkelrooftogte, asook die besit van gesteelde goedere. Mohapi is 36 jaar tronkstraf opgelê op ses aanklagte van huisroof en vier jaar vir die besit van gesteelde goedere. Dit hof het beslis dat die vonnisse nie gelyktydig uitgedien sal word nie en dat hy in totaal 40 jaar tronkstraf sal uitdien.